Den multinationale koncern Intel lukker sin afdeling i Aalborg, og dermed vil 200 it-arbejdspladser blive flyttet ud af landet. Det skriver Nordjyske . Afdelingen i Aalborg udvikler primært avanceret teknologi til mobiltelefoner og beskæftiger overvejende ingeniører. Nyheden blev meddelt til personalet i mandags, og afdelingen vil være helt lukket ned ved udgangen af året. Amerikansk gigant Intel, der har hovedsæde i USA, omsatte i 2017 for over 600 milliarder kroner og har omkring 100.000 ansatte kloden rundt. Virksomheden har kommenteret fyringer i en kortfattet mail: - Jeg kan bekræfte, at Intel planlægger at reducere medarbejderstaben på bestemte lokationer, lød kommentaren i en mail til Nordjyske fra Markus Weingartner, Intels kommunikationsdirektør for Europa, Mellemøsten og Afrika. I 2016 var selskabet også ude og bebuede, at de ville lukke i Danmark, men ombestemte sig senere hen. Klemt af konkurrenten Intel har i noget tid kæmpet med produktionsproblemer på deres næste generation af computer-chips, hvor virksomheden har svært ved at nå produktionsmålene. Det afspejlede sig i markedets reaktion på kvartalsregnskabet, som kom i slutningen af juli, hvor Intels kurs i Nasdaq-indekset på Wall Street faldt med otte procent. Faldet skete på trods af, at selskabet faktisk klarede sig bedre på indtjeningen, end analytikerne havde forventet. Det skriver det amerikanske erhvervsmedie CNBC . Omvendt steg konkurrenten AMD's aktie med 14 procent efter offentliggørelsen af Intels regnskab.

Referat:
Verdens største producent af computerchips, Intel, flytter arbejdspladserne i Aalborg til andre steder i verden.